b"\n_START_ARTICLE_\nJoralf Gjerstad\n_START_PARAGRAPH_\nJoralf Gjerstad (11. huhtikuuta 1926 Sn\xc3\xa5sa, Norja) on norjalainen selv\xc3\xa4n\xc3\xa4kij\xc3\xa4n\xc3\xa4 ja kansanparantajana tunnettu henkil\xc3\xb6. Kansan keskuudessa h\xc3\xa4net tunnetaan my\xc3\xb6s nimill\xc3\xa4 Sn\xc3\xa5samannen, Sn\xc3\xa5sakallen tai Sn\xc3\xa5sakaill'n. Gjerstadista kertova kirja Sn\xc3\xa5samannen: kraften som helbreder oli Norjan myydyimpi\xc3\xa4 kirjoja vuonna 2008.\n_START_SECTION_\nTausta\n_START_PARAGRAPH_\nGjerstad kertoo oppineensa tuntemaan kykyns\xc3\xa4 jo lapsuudessaan. H\xc3\xa4nen suvussaan oli ollut selv\xc3\xa4n\xc3\xa4k\xc3\xb6isyyden harrastajia jo aiemminkin. H\xc3\xa4n yritti pit\xc3\xa4\xc3\xa4 taipumuksiaan piilossa, koska h\xc3\xa4n itse piti taitojaan raskaana kokemuksena. Palvellessaan Tysklandsbrigadenissa 21-vuotiaana sotilaana er\xc3\xa4s vanhempi nainen oli ennustanut h\xc3\xa4nelle, ett\xc3\xa4 h\xc3\xa4n tulisi tunnetuksi koko Norjassa auttaessaan ihmisi\xc3\xa4._NEWLINE_H\xc3\xa4n on asunut suurimman osan el\xc3\xa4m\xc3\xa4st\xc3\xa4\xc3\xa4n Sn\xc3\xa5sassa, josta h\xc3\xa4nen lempinimens\xc3\xa4kin juontaa juurensa. Gjerstad on ty\xc3\xb6skennellyt muun muassa meijeriss\xc3\xa4 maidon laaduntarkkailijana sek\xc3\xa4 lukkarina Sn\xc3\xa5san kirkossa. H\xc3\xa4n on ollut naimisissa vaimonsa Signe Marien kanssa vuodesta 1952 ja pariskunnalla on yksi poika, Svein Magnus Gjerstad._NEWLINE_Gjerstad on sanonut itse, ett\xc3\xa4 h\xc3\xa4nen k\xc3\xa4sityksens\xc3\xa4 mukaan Jumalan voima vaikuttaa h\xc3\xa4nen kauttaan, eik\xc3\xa4 h\xc3\xa4n itse saa parantavaa vaikutusta aikaan. H\xc3\xa4n pit\xc3\xa4\xc3\xa4 lahjaansa armolahjana.\n_START_SECTION_\nToiminta kansanparantajana\n_START_PARAGRAPH_\nNorske leksikonin mukaan noin 50\xc2\xa0000 ihmist\xc3\xa4 on ollut yhteydess\xc3\xa4 Gjerstadiin joko suoraan tai puhelimen v\xc3\xa4lityksell\xc3\xa4 ja maine h\xc3\xa4nen parantamistaidoistaan on levinnyt laajalti. H\xc3\xa4n ei ota maksua toimistaan. Gjerstadin taitoja ei ole tutkittu tieteellisesti kontrolloiduissa olosuhteissa._NEWLINE_Vuonna 2006 Norjan yleisradio NRK esitti Gjerstadista kertovan dokumenttielokuvan Kjenner du varmen?. Se on esitetty useina uusintoina ja esimerkiksi jouluna 2008 l\xc3\xa4hetetty uusinta ker\xc3\xa4si 140\xc2\xa0000 katsojaa. Yle on esitt\xc3\xa4nyt elokuvaa nimell\xc3\xa4 Parantavat k\xc3\xa4det. Loppuvuodesta 2008 Gjerstadista kertova kirja oli myynyt noin 70\xc2\xa0000 kappaletta ja se oli er\xc3\xa4s Norjan vuoden myydyimpi\xc3\xa4 kirjoja._NEWLINE_Gjerstad on kertonut ennustaneensa vuoden 2008 talouskriisin vuotta aiemmin, Barack Obaman valinnan presidentiksi, sek\xc3\xa4 John F. Kennedyn murhan 1963, josta h\xc3\xa4n oli maininnut my\xc3\xb6s vaimolleen ja yst\xc3\xa4v\xc3\xa4lleen p\xc3\xa4iv\xc3\xa4\xc3\xa4 ennen tapahtumaa. H\xc3\xa4n pit\xc3\xa4\xc3\xa4 raskaana asiana, ett\xc3\xa4 ei voi juurikaan kertoa ennalta n\xc3\xa4kemist\xc3\xa4\xc3\xa4n asioista kenellek\xc3\xa4\xc3\xa4n. Sn\xc3\xa5san kunnanl\xc3\xa4\xc3\xa4k\xc3\xa4ri Olgeir Haug on kertonut parantuneensa silm\xc3\xa4sairaudestaan Gjerstadin v\xc3\xa4lityksell\xc3\xa4. L\xc3\xa4\xc3\xa4k\xc3\xa4rin mukaan Gjerstad ei ole koskaan kehottanut ihmisi\xc3\xa4 j\xc3\xa4tt\xc3\xa4m\xc3\xa4\xc3\xa4n l\xc3\xa4\xc3\xa4kkeit\xc3\xa4\xc3\xa4n palveluksiensa vuoksi._NEWLINE_Tammikuussa 2009 Gjerstad sai huomattavaa julkisuutta Norjalaisissa medioissa terveysministeri Bjarne H\xc3\xa5kon Hanssenin kerrottua julkisesti saaneensa apua Sn\xc3\xa5samannenilta. Terveysministerin lausunto her\xc3\xa4tti paljon kritiikki\xc3\xa4 ja keskustelua. Skeptikko James Randi tarjosi Gjerstadille miljoona dollaria, jos h\xc3\xa4n kykenisi dokumentoimaan parantavat voimansa. Gjerstad on kuitenkin j\xc3\xa4rjestelm\xc3\xa4llisesti kielt\xc3\xa4ytynyt valvotuista kokeista voimiensa suhteen. Gjerstad on kritisoinut parantajia, jotka ottavat maksun palveluksistaan. Maksullista rukouspalvelua yll\xc3\xa4pit\xc3\xa4v\xc3\xa4 Svein-Magne Pedersen puolestaan on kritisoinut Gjerstadia tekopyh\xc3\xa4ksi ja kertonut h\xc3\xa4nen saattavansa muut kyseisell\xc3\xa4 alalla toimivat parantajat huonoon valoon."